Shavkat Mirziyoyev Turkiy davlatlar kengashi Oqsoqollar kengashi raisi bilan uchrashdi

Shavkat Mirziyoyev 24-mart kuni Xalqaro investitsiya forumi doirasida O‘zbekistonda amaliy tashrif bilan bo‘lib turgan Turkiy davlatlar tashkiloti Oqsoqollar kengashi raisi, Turkiyaning Adolat va taraqqiyot partiyasi raisining o‘rinbosari Binali Yildirimni qabul qildi. Bu haqda Prezident matbuot xizmati xabar qildi.

Qayd etilishicha, uchrashuv avvalida Binali Yildirim davlat rahbariga Turkiya prezidenti Rajab Toyyib Erdo‘g‘onning salomi va ezgu tilaklarini yetkazgan. Mirziyoyev O‘zbekiston—Turkiya strategik sheriklik munosabatlarining bugungi darajasini mamnuniyat bilan qayd etgan.
Bugungi kunda O‘zbekiston va Turkiya o‘rtasidagi Strategik sheriklik bo‘yicha oliy darajadagi kengashning navbatdagi yig‘ilishini o‘tkazishga faol tayyorgarlik ko‘rilmoqda.
Turkiy davlatlar tashkiloti doirasidagi hamkorlik masalalari ko‘rib chiqilgan. O‘tgan yil noyabr oyida tashkilotning Istanbul sammitida erishilgan kelishuvlarni amalga oshirishga alohida e’tibor qaratilgan.
Savdo, transport va logistika, sanoat kooperatsiyasi, “yashil” iqtisodiyotni rivojlantirish, innovatsiyalar va yuqori texnologiyalar transferi kabi sohalardagi qo‘shma tashabbus va loyihalarni ilgari surish masalalari muhokama qilingan. Mintaqa kun tartibidagi dolzarb masalalar yuzasidan ham fikr almashilgan.